Foto’s: CR in Londen vir koninklike besoekPresident Cyril Ramaphosa het Maandagoggend by die Stansted-lughawe in Londen geland (Foto: Daniel Leal, AFP) Die Suid-Afrikaanse vlag het Maandag by die Stansted-lughawe en Buckingham-paleis in Londen, Engeland, gewapper met pres. Cyril Ramaphosa se aankoms in die land vir ŉ ampsbesoek wat deur koning Charles III gereël is. Ramaphosa het die oggend met ŉ lugmagvliegtuig by die Stansted-lughawe in Londen geland en is deur ŉ Britse militêre erewag ingewag. Hy het Sondag uit Suid-Afrika vertrek vir die ampsbesoek aan Groot-Brittanje en Noord-Ierland wat tot Woensdag sal duur. Ramaphosa is deur ‘n Britse militêre erewag ingewag (Foto: Elmond Jiyane/GCIS) “Koninklike staatsbesoeke is ter bevordering van bilaterale betrekkinge en dien ook as ŉ simbool van respek en van die belangrikheid wat die Verenigde Koninkryk aan sy betrekkinge met ŉ bepaalde land toeskryf,” het Ramaphosa gesê. Ramaphosa se vrou, Tshepo Motsepe, kon nie die staatsbesoek meemaak nie omdat sy op aanbeveling van haar dokters nie lang afstande kan vlieg nie. Sy het onlangs ŉ oogoperasie gehad. Ramaphosa is koning Charles III se eerste staatsbesoek sedert hy die leisels as monarg oorgeneem het. Die laaste staatsbesoek in die Verenigde Koninkryk was in Junie 2019 toe koningin Elizabeth II die Amerikaanse president, Donald Trump, en sy vrou, Melania, verwelkom het. Ramaphosa was in September laas in Londen vir die staatsbegrafnis van koningin Elizabeth II by Westminster-abdy. Sy staatsbesoek kom meer as ŉ dekade ná ŉ vorige besoek deur ŉ Suid-Afrikaanse leier, toe Jacob Zuma die Verenigde Koninkryk in 2010 besoek het. Die amptelike program begin Dinsdag en sal ŉ staatsbanket by Buckingham-paleis insluit. Gesprekke oor klimaatsverandering, handel en Charles se visie vir die Britse Statebond sal waarskynlik ook hoog op die agenda wees. Charles en koningin-gemalin Camilla sal Ramaphosa Dinsdag amptelik verwelkom, maar die president sal ook met ander senior koninklikes vergader. Troonopvolger prins William en sy vrou, Kate, prinses van Wallis, sal by Charles en Camilla aansluit vir ŉ seremoniële militêre verwelkoming. Charles se jongste broer, prins Edward, sal na verwagting Ramaphosa vergesel na Londen se Kew-tuine en ŉ biomediese navorsingsentrum. Op die agenda is ook ŉ toespraak aan wetmakers van albei huise van die parlement en ŉ vergadering met eerste minister Rishi Sunak by Downingstraat om ŉ reeks kwessies van ŉ bilaterale, kontinentale en globale aard te hersien. “Sleutelsektore wat oorweeg word vir wedersydse voordeel en om ekonomiese groei en ontwikkeling in Suid-Afrika te ondersteun, sluit in infrastruktuurontwikkeling, mynbou, energie, vervaardiging, landbouverwerking, sakeproses-uitkontraktering en toerisme.” Ramaphosa sal Dinsdag ook ŉ huldeblyksteen vir Nelson Mandela besoek wat in 2018 in die Westminster-abdy geïnstalleer is. Maroela Media het vroeër berig die groot diplomatieke geleentheid word egter oorskadu deur gebeure in Suid-Afrika, naamlik Ramaphosa se beweerde pogings om die diefstal by sy Phala Phala-wildplaas te verbloem. Die parlement sal volgende maand die bevindings van die spesiale ondersoekpaneel bekendmaak, wat moet bepaal of Ramaphosa oor die Phala Phala-sage in ŉ staat van beskuldiging geplaas moet word. Ramaphosa ontken bewerings dat hy versuim het om ŉ diefstal van miljoene dollars op sy wildplaas in Limpopo aan te meld, asook dat hy gereël het dat die rowers ontvoer word en vir hul stilswye omgekoop is. Die president erken daar was ŉ inbraak, maar ontken bewerings van ontvoering en omkopery. Hy sê die voorval is by die polisie aangemeld.